Ylen hyllyttämiä juttuja pääministeri Juha Sipilästä (kesk) tekemässä olleen toimittajan Jarno Liskin määräaikaista työsopimusta ei jatketa.

Toimittaja Jarno Liski oli kirjoittamassa Ylen hyllyttämiä juttuja pääministeri Juha Sipilästä (kesk). HENRIETTA HASSINEN/ YLE KUVAPALVELU

Toimittaja Jarno Liskin määräaikainen työsuhde Ylellä oli päättymässä 17. päivä tammikuuta.

- Tänään kuulin, että sopimusta ei jatketa. Syyksi sanottiin, että määräaikaisia tehtäviä ei ole tarjolla, työvoimatarvetta ei ole, Liski kertoo.

Hän ei usko, että työsuhteen loppuminen johtuisi hänen osuudestaan Ylen Sipilä-uutisoinnissa.

- Voisin kuitenkin kuvitella, että toisessa tilanteessa määräaikaisuuteni olisi voinut saada jatkoa. Jussi Eronenhan minut aikanaan siihen palkkasi, Liski kertoo.

Ylen ajankohtaistoimituksen esimies Jussi Eronen ja toimittaja Salla Vuorikoski irtisanoutuivat Yleltä joulukuussa. Molemmat vetosivat ongelmiin Ylen riippumattomuudessa ja sananvapaudessa.

Raskaita virheitä

Liski kertoo, että hän ei välttämättä olisi halunnut jatkaa työtään Ylellä, muttei olisi töitään lopettanutkaan.

- En ole jatkoja kysellyt, mutta en ole jatkoista kieltäytynytkään. En ole suunnitellut tulevaisuutta suuntaan enkä toiseen. Olen seurannut kaikessa rauhassa tilanteen kehittymistä ja sitä, millaiset edellytykset tutkivalle journalismille on Ylen uutis- ja ajankohtaistoiminnassa jatkossa, Liski sanoo.

Liski toteaa, että hän ei ole entistä lähiesimiestään Erosta ylemmiltä tahoilta saanut juuri mitään palautetta. Hän kokee olleensa Erosen ja Vuorikosken kanssa samassa veneessä.

- Jussi oli loistava, kannustava esimies. Hän turhautui siihen, että juttuja hyllytettiin, viivytettiin ja peukaloitiin epäasiallisin perustein. Ylen toiminta ei ole ollut hirveän rohkaisevaa - ei se, joka johti Jussin lähtöön eikä toiminta hänen lähtönsä jälkeen, Liski sanoo.

- Päätoimittaja ja muu Ylen journalistinen johto on tehnyt raskaita virheitä tavassa, jolla ohjasi Sipilä-uutisointia samoin kuin siitä syntyneessä jälkipyykissä.

Liski pitää vakavana sitä, että työntekijöitä ei ole kuultu, kun on selvitetty, mitä Ylellä tapahtuu.

- Hallitukselle on annettu selvityksiä, mutta meitä lattiatason tekijöitä ei ole juuri kuultu. Jokainen ymmärtää, että Erosen ja Vuorikosken kaltaisten osaajien irtisanoutuminen kyllä kertoo jostain.